Každý rok európska Noc múzeí a galérií ponúka príležitosť objaviť dedičstvo našich predkov a zároveň navštíviť zaujímavé miesta originálnym spôsobom.
Ani v tomto roku to nebude inak. Už túto sobotu 14. mája 2022 sa uskutoční program pre rodiny, záujemcov o históriu a nadšencov vín.
Na podujatí Noc múzeí sa programy Vlastivedného múzea v Galante začínajú o 14.00 hod. a trvajú až do 22.00 hod. Väčšinu programov pripravili organizátori na nádvorí, kde prostredie vytvára príjemnú atmosféru a krásne zákulisie.
Poobedňajší program trvá od 14.00 do 17.00 hod. na nádvorí múzea. Na remeselnícky trh boli oslovení šikovní mladí ľudia z regiónu, ktorí budú prezentovať pestrý prierez poctivej ručnej práce.
Uličku remeselníkov dopĺňa pop-up múzeum café, kde návštevníkov čaká ochutnávka kvalitnej kávy z miestnej rodinnej pražiarne. Počas tejto doby si návštevníci môžu pozrieť aj stále expozície múzea.
Podvečer sa programy presúvajú do interiéru, kde sa o 17.00 hod. uskutoční vernisáž výstavy Dotyk dreva – minulosť vpísaná do letokruhov. Táto výstava je ďalšia zo série tematických výstav venujúcich sa materiálom na výrobu a spracovanie v kontexte ľudskej činnosti, tvorby a kreativity.
Tento rok sa výstava zameria na drevo ako jeden z najdôležitejších, najstaršie a najčastejšie používaných dostupných materiálov. Múzeum prezentuje verejnosti aj akvizíciu roka 2022 – elegantný záprahový postroj z prelomu 18. a 19. storočia, ktorý patril rodu Esterházyovcov a používali ho tu v Galante. Tento výnimočný predmet sa podarilo získať s pomocou dotácie od Fondu na podporu umenia.
Večer sa opäť otvárajú brány nádvoria, kde návštevníci budú môcť ochutnať víno z rôznych vínnych oblastí. O 19.00 hod. zaznejú slávne klasické a filmové melódie v úprave pre kvarteto v podaní zoskupenia The Ladies Ensemble.
Cieľom mladých profesionálnych hudobníčok je ukázať širokej verejnosti, že klasická hudba nie je ani zďaleka nudná, ale plná života, radosti a emócií, a že populárna moderná hudba v orchestrálnych úpravách získa nový originálny rozmer a príťažlivosť.
O 21.00 hod. sa začína posledný program –prednáška s témou bosoriek v regióne Galanty v podaní historičky PhDr. Tünde Lengyelovej, CSc. Prezentácia sa uskutoční v spolupráci s občianskym združením Pro Renovatione v rámci sérií prednášok Pri stíšenom svetle.
Vlastivedné múzeum v Galante srdečne očakáva záujemcov na voľne dostupné programy v rámci Noci múzeí v sobotu 14. mája 2022 od 14.00 do 22.00 hod. Vodné kolové mlyny v Tomášikove a v Jelke budú mať tento deň tiež voľný vstup.